runetrust/blame-folketinget-dk huggingface dataset:
Lars Boje Mathiesen (UFG), 2023-10-10:
Mange tak, formand.
Der blev indkaldt til nogle forhandlinger.
Nu skulle der ryddes op.
Opløftet kom jeg også til forhandlingerne.
Jeg vil faktisk også gerne rose ministeren for at afholde nogle gode forhandlinger.
Men hvis man skal lave et nyt system, skal det løse problemet, og det gør det, som vi står med her, ikke.
Derfor kan det sagtens adressere nogle enkelte punkter i det.
Det var jo også derfor, at jeg tidligere på vegne af det parti, jeg var medlem af, sad med i forhandlingerne, sad der i lang tid og havde nogle gode forhandlinger.
Det er jo ikke sådan, at man, fordi man ikke er med i en aftale, sådan som det var med mit daværende parti, så er imod alt, hvad der ligger i en aftale.
Men samlet set
synes jeg ikke, det løser det.
Hvis man skal komme til bunds i det her – og det tror jeg vi alle sammen har en intention om at vi gerne vil – så tror jeg, vi helt strukturelt skal ændre den måde, vi inddrager gælden på.
Vi bliver efter min optik nødt til at rykke det tilbage, så det er tættere på borgerne.
Vi skal simpelt hen have en langt mere decentral skatteopkrævning igen.
Det er ikke, fordi vi skal tilbage til sedlerne i den lokale brugs, i forhold til hvem der står og skylder.
Men at det kommer tættere på, er efter min helt klare opfattelse en af de måder, man igen kan få gældsinddrivelsen kørt op i gear på.
Det ved jeg godt man kan have forskellige holdninger til, men jeg tror, at en decentralisering af gældsinddrivelsen måske er den eneste måde, man virkelig kan komme til bunds i det her.
Jeg ved, at man i min egen kommune, Aarhus Kommune, gør det.
Nu har vi snakket om personlig gæld, og jeg havde en biblioteksbøde på 20 kr., må jeg jo nok erkende.
Og i Aarhus Kommune har man lavet det sådan, at man nu får sådan et fint opkald, hvor de så ringer inde fra kommunen og siger: Nå, har du MobilePay?
Det havde jeg.
Så siger de, at de lige kan sende en anmodning, og bum, så bliver anmodningen sendt, så kan man overføre beløbet, og så er det ude af verden med det samme.
Der er noget sådan simpelt med den der personlige kontakt, som bare gør, at man får ryddet op i det her.
Så jeg tror på den meget, meget decentrale gældsinddrivelse, hvor vi kører det tilbage.
Kommunerne har stået for det her førhen, og jeg tror, vi skal tilbage til der, hvor det kommer meget tættere på borgerne, for jeg tror, borgerne føler en større forpligtelse til at betale det, de skylder, hvis de taler med kommunedamen derude, end hvis det kommer helt herinde fra Folketingssalen.
Tak for ordet.
Christina Olumeko (ALT), 2023-10-10:
Tak, formand.
Alternativet er glade for, at vi med det her lovforslag kan få implementeret vores aftale om mere effektiv opkrævning og gældsinddrivelse i vores skattevæsen.
Vi mener, at skatteforvaltningen, herunder særlig gældsinddrivelsen, stadig den dag i dag er negativt påvirket af skattereformen fra 2005, som blev ualmindelig dårligt implementeret.
Lovændringerne og aftalen løser ikke alle problematikkerne, men vi kommer et skridt nærmere en effektiv skatteforvaltning.
Vi ser frem til udvalgsbehandlingen.
Rasmus Jarlov (KF), 2023-10-10:
Ja, man må jo sige, at det er lynresultater, vi får her.
Vi står og kræver noget det ene øjeblik, og det næste øjeblik går det op for os, at det har vi allerede fået.
Det er jeg glad for.
Jeg har åbenbart læst forkert.
Jeg læste det som 200 kr., men jeg har åbenbart læst det for hurtigt.
Rentetilskrivning er jo faktisk netop, nu hr. Jan E. Jørgensen spørger direkte til min personlige gæld, et eksempel på, at fordi renterne løber – i hvert fald som jeg har opfattet det – lige præcis fra det tidspunkt, hvor man starter med at skylde nogle penge, og i det her tilfælde var det noget moms, jeg skulle betale fra dag et, så kom jeg til at skylde 16 kr.
Måske kunne man sløjfe sådan et beløb, for det bliver lidt fjollet at skulle sidde og administrere 16 kr.
Jan E. Jørgensen (V), 2023-10-10:
For grænsen er 2.000 kr.
Så kunne man jo altså også godt overveje fremover, om eksempelvis sådan noget som rentetilskrivning skulle begynde at løbe allerede dagen efter, for det betyder, at der er ganske, ganske små beløb, som bliver tilskrevet i renter, altså om ikke man i virkeligheden skulle have en lidt længere frist.
Men det er en helt anden debat.
Den må vi tage på et andet tidspunkt.
Anders Kronborg (S), 2023-10-10:
Hele spørgsmålet om succes er jo relativt.
Man kan også spørge: Er hr. Lars Boje Mathiesen en succes?
Det afhænger vel af øjnene, der ser.
Jeg synes, at der er nogle helt tydelige tendenser til, at det her går i den rigtige retning, altså at der faktisk også sker noget.
Men at stå her på talerstolen og sige, at det her er let, og at det er noget, vi lige gør med et fingerknips, vil jo ikke være rigtigt.
Det her er kompliceret, og det her er svært.
Men jeg synes, at det arbejde, der er sat i gang, ser vi rent faktisk nogle resultater af.
Rasmus Jarlov (KF), 2023-10-10:
Så SF har ikke noget imod mindre skattelettelser.
Betyder det så også, at det er okay for SF, hvis skattetrykket falder, eller har SF et ønske om, at det skal stige?
Sigurd Agersnap (SF), 2023-10-10:
Det, der var min pointe, var jo, at proportionerne i debatterne er forskellige.
Når vi snakker om 30 mio. kr. her, er det det, der vil svare til 300.000 kr. i en gennemsnitskommune.
Det er ikke det, der løser den økonomiske udfordring, man har ude i velfærdssamfundet.
Så har spørgeren jo helt ret i, at penge kun kan bruges en gang.
Det synes jeg også man skal være ærlig om, og det er klart, at når de her 30 mio. kr. går til en skattelettelse til unge under 18 år, kan de ikke samtidig fordeles ud i den kommunale velfærd.
Så derfor handler det for os om den samlede balance i vores samfund, hvor vi siger, at når vi kigger ind i råderummet på længere sigt, kan vi ikke se, at der er plads til store skattelettelser.
Det betyder ikke, at der ikke kan ændres på skatten på enkelte områder, hvor det også vil betyde et provenutab, eller ved at få ændret på, som hr. Jan E. Jørgensen sagde det, en klar urimelighed i det skattesystem, vi har haft hidtil.
Rasmus Jarlov (KF), 2023-10-10:
Det har været en fornøjelse at høre hr. Anders Kronborg og hr. Sigurd Agersnap diskutere og forsøge at overbevise hinanden om, hvorfor det er okay at gå ind for skattelettelser.
Det var dejligt at høre.
Hr. Sigurd Agersnap sagde, at SF ikke har noget principielt imod skattelettelser, men kun har noget imod de skattelettelser, som går ud over velfærden.
Det var ordene i ordførertalen.
Men hvordan går den her skattelettelse ikke ud over velfærden på nøjagtig samme måde, som andre skattelettelser går ud over velfærden?
Det er et mindre beløb, det er rigtigt, men det er stadig penge, der bliver taget.
Og når man har hørt på SF, ved man jo, at velfærden er skåret fuldstændig ind til benet.
Vi har i Danmark nærmest ikke nogen velfærdsstat tilbage.
Der er et kæmpe, skrigende behov for at bruge flere penge ude i kommunerne, og de 30 mio. kr. om året, som bliver brugt her, svarer jo alligevel til vel omkring 60 pædagoger, som kunne gøre gavn ude i børnehaverne, hvor der mangler folk til at tage sig af de små børn, med de helt håbløse normeringer, som man har ude i børnehaverne.
Hvordan kan SF gå ind for det?
Sigurd Agersnap (SF), 2023-10-10:
Det mener jeg simpelt hen ikke er en rigtig forståelse af de skattelettelser, der ligger i regeringsgrundlaget.
Når man spørger Skatteministeriet, hvem der får den største gavn af de skattelettelser, der ligger i regeringsgrundlaget, så er svaret, at det er dem, der i dag er over topskattegrænsen og tjener op til 2½ mio. kr.
Hvis man kigger på den fordelingsmæssige virkning af den personskattereform, der ligger i regeringsgrundlaget, så er det de to øverste indkomstdeciler, altså de rigeste 10 pct., der får lige så meget som de fattigste 50 pct.
Så derfor er det rigtigt, at man bruger mange penge på at lette beskæftigelsesfradraget, og det er, fordi der er mange mennesker i bunden af indkomsterne.
Men dem, som får mest ud af det, er altså nogle af de absolut rigeste i samfundet.
Så jeg køber ikke sammenligningen med det her lovforslag, som har en helt anden indkomstmæssig fordeling.
Jeg synes nu faktisk, det også var en del af åbningsdebatten.
Min formand, fru Pia Olsen Dyhr, blev spurgt om noget af det samme, og sagde jo også, at SF godt kan se sig selv i skatteomlægninger og også i mindre skattelettelser.
Det er jo ikke en principiel modstand mod alle former for skattelettelser.
Men det er en principiel diskussion om, hvad vi skal bruge pengene til i dansk økonomi, og når vi ser en velfærd, som er presset i første række, altså derude, hvor man virkelig kan mærke det, i kommuner og regioner, så mener vi, at det er der, man skal sætte ind.
Der er vi jo i øvrigt også meget på linje med mange af de socialdemokratiske borgmestre, der bl.a. siger, at der altså er brug for penge i velfærden.
Så det her er en diskussion om de store linjer i dansk økonomi, og der vil jeg bare sige, at det her lovforslag handler om små 30 mio. kr.
Anders Kronborg (S), 2023-10-10:
Tak for, at ordføreren fangede hentydningen i talen.
Jeg vil med det samme sige, at jeg faktisk er glad for præciseringen, for jeg synes, det blev en smule stereotypt, da vi talte skattelettelser herinde i sidste uge.
For jeg kender jo SF gennem mange år, og jeg ved, at da SF sidst havde skatteministerposten, kunne man sænke en skat som selskabsskatten.
Det er jo i forhold til SF's generelle politik noget af en mundfuld.
Jeg har selv været med til herinde i salen at lave skattelettelser med SF.
Senest i sidste samling, hvor vi jo brugte 120 mio. kr. på en fornuftig skattelettelse i forhold til en hævelse af fradraget på faglige kontingenter – noget, som styrker den danske model, og som fik et bredt flertal.
Nu hæver vi personfradraget, så unge mennesker, der er ude at slide, slæbe og knokle med en avisrute, faktisk får flere penge til sig selv.
Så jeg vil bare lige sådan stilfærdigt takke SF for, at man også nu nuancerer debatten om, at man faktisk også herindefra kan sænke skatten, uden at man får bål og brand kastet efter sig.
Sigurd Agersnap (SF), 2023-10-10:
Tak for ordet, formand.
Det er jo et lovforslag med ret forskellige elementer, som de tidligere talere også har været inde på.
Det er et forslag, som vi i SF er rigtig glade for bliver til lov.
Unge under 18 år i job eller uddannelse vil få en bedre økonomisk situation.
Det er unge, som har et fritidsjob, eller som arbejder fuldtid, måske mellem folkeskolen og en ungdomsuddannelse.
Dem er vi rigtig glade for at give lige vilkår med alle andre og dermed også en lidt bedre privatøkonomi.
Det er jo, som det også tidligere har været nævnt, en del af finanslovsaftalen, som vi generelt er rigtig glade for, og derfor skal der også lyde en tak til de andre partier i finanslovsaftalen.
Det er en ændring, som er støttet bredt af fagbevægelsen og erhvervsorganisationer, fordi det er en forbedring for unge, som måske tager et job, inden de læser videre, eller for unge på en erhvervsuddannelse.
Så var der en lille hentydning i debatten, tror jeg, fra både hr. Mohammad Rona og hr. Anders Kronborg til åbningsdebatten, hvor der jo var en større diskussion om skattelettelser kontra velfærd.
Det er en debat, der handler om de store linjer i dansk økonomi.
Og bare for at vi får proportionerne på plads, er det her jo et lovforslag, som handler om et manglende provenu i statskassen på 35 mio. kr.
Det er altså ikke over de 5 mia. kr., som ligger i regeringens øvrige skatteplan.
Derfor er der selvfølgelig i SF ikke en principiel modstand mod skatteomlægninger eller skattelettelser.
Problemet er, når det går fra investeringer i den nødvendige velfærd.
Lovforslagets øvrige elementer har til formål at skabe klarhed om reglerne for pensionsudbetalingsalderen og de fleksible muligheder for at oprette nye pensionsordninger i tilknytning til eksisterende ordninger.
Det er et lovforslag, der skal sikre en vis klarhed over de gældende regler og skal løse samspilsproblematikker, ved at man ikke har et incitament til at kunne omlægge til alderspension.
Det er elementer, som vi i SF kan støtte.
Jeg skal hilse fra Enhedslisten og fra Alternativet og sige, at de også kan støtte lovforslaget.
Mohammad Rona (M), 2023-10-10:
Tak for det.
Ja, det er en dejlig dag.
Det er ikke altid skidt at lave nogle skattelettelser.
Tak til hr. Anders Kronborg for de fine ord.
Dette lovforslag har til formål at forhøje personfradraget for personer under 18, så det er det samme som for voksne.
Det synes både mit parti og jeg er en fremragende idé.
Vi skal lære de unge mennesker, at det er godt at arbejde og bidrage til samfundet.
Ud over det får de unge også lov til at beholde lidt flere af deres egne penge selv, især i en tid, hvor arbejdskraft både er og fremadrettet bliver en utrolig vigtig valuta.
Derudover har lovforslaget en række andre ændringer, der bl.a. har til formål at skabe klare og mere smidige regler, f.eks. aldersgrænsen for udbetaling af pensionsordninger ved f.eks. jobskifte.
Det er alt sammen ændringer, der gør det nemmere og mere gennemskueligt at være dansker.
Derfor støtter Moderaterne naturligvis lovforslaget.
Anders Kronborg (S), 2023-10-10:
Men principperne er jo altså de samme, for 85 pct. af de skattelettelser, vi har lagt op til i regeringsgrundlaget, går jo på beskæftigelsesfradraget.
F.eks. får en HK'er på mindsteløn, der tjener 22.000 kr. om måneden, en skattelettelse årligt på 5.000 kr.
Tingene er også blevet dyrere under inflationen; det er ting som mælk, kød og almindelige dagligvarer.
Så derfor er jeg bare glad for, at SF også har tilsluttet sig en skattelettelse, som man faktisk helhjertet bakker op om.
For den har jo samme sigte, som rigtig mange af de skattelettelser, som der er i regeringsgrundlaget.
Hans Kristian Skibby (DD), 2023-10-10:
Det er jo ikke mange minutter siden, vi behandlede en beskatningsaftale med Algeriet, netop med henblik på at lave en både fair, lige og korrekt ligning.
Jeg tror, der er mange danske arbejdstagere, som er under 18 år, og som har oplevet at have et mindre personfradrag end dem over 18 år, og at de ligesom hr. Jan E. Jørgensens søn har syntes, at det var underligt.
Derfor er det selvfølgelig også helt fair, at vi nu med det her lovforslag får en model, hvor der tilbydes det samme personfradrag, uagtet om det er en person under 18 år eller over 18 år, som udfører arbejdet.
Så tak for det til regeringen og også til de partier, som er med i finanslovsaftalen.
Det er vi i Danmarksdemokraterne jo ikke, men derfor anerkender vi det alligevel altid, når andre også kan lykkes med at lave gode gerninger.
Det kan faktisk nogle gange godt overraske, at det også kan finde indpas her på Christiansborg, men det kan det.
Så vil jeg også sige, at samtale jo fremmer den gode dialog, havde jeg nær sagt, og det var også noget af det, som hr. Anders Kronborg fra Socialdemokraterne var inde på i forhold til det her med de unge.
Jeg tror faktisk, at hr. Anders Kronborg delagtiggjorde Folketinget i, at han selv har arbejdet som arbejdsdreng på et bageri.
Det vil jeg da tage til mig og huske, for så har vi faktisk noget tilfælles, og det er jo ikke så skidt, når man kan have noget tilfælles, forhåbentlig.
Men jeg vil så retfærdigvis også sige, at der, hvor jeg arbejdede mest som ungarbejder, var ved en brugtvognsforhandler.
Så kan man så lægge det i det, hvad man har lyst til.
Vi lærer jo altid noget på alle de arbejdspladser, vi har igennem en lang årrække; sådan må det være.
Men lovforslaget her vil jeg lige tilbage til og sige, at vi i Danmarksdemokraterne synes, at det er meget fornuftigt.
Vi synes, det er fint, at vi skaber den her klarhed for den enkelte lønmodtager.
Vi synes også, det er vigtigt, at de unge mennesker oplever, at de bliver taget godt imod, og at de også bliver belønnet, ikke med en mindre begunstiget skatteaftale i forhold til andre på arbejdsmarkedet, men med den samme, og det er det, man ligesom er kommet i mål med med den her del af aftalen.
Så skal jeg til sidst meddele, at Nye Borgerlige også kan støtte lovforslaget.
Tak for ordet.
Samira Nawa (RV), 2023-10-10:
Mange tak.
Nu vi er i gang med fortællingerne om, hvad vi har lavet som ungarbejdere, vil jeg sige, at jeg var hjælpepige i en frisørsalon, og der kunne jeg da også godt have tænkt mig, at personfradraget havde set anderledes ud – spøg til side.
Jeg synes, at det her er et rigtig godt lovforslag.
Det udspringer af vores finanslovsaftale, og ret skal være ret; det var jo noget, som Liberal Alliance bragte ind i det, og som vi fra Radikales side bestemt kunne se musikken i, altså den forhøjelse af personfradraget for mennesker under 18 år, som nu gør det uafhængigt af alder.
Så det er et rigtig godt lovforslag, som Radikale Venstre bakker op om.
Lars Boje Mathiesen (UFG), 2023-10-10:
Med den præmis kan vi konstatere, at det ikke er en succes.
For det kan godt være, at ordføreren siger, at der ikke bliver mindre gæld fra dag et, men det gør der jo heller ikke på dag to, på dag tre og på dag fire.
Så langt øjet næsten rækker, er gælden jo heller ikke faldende, altså, danskernes skattegæld, som de skulle betale, er jo ikke faldende.
Så jeg har svært ved at betegne det her som noget andet end en fiasko.
Man indgår en aftale, og man har ét mål, og det er: Vi skal have gælden til det offentlige ned, så folk skal betale, hvad de skal.
Men det sker bare ikke; den forbliver stort set uændret.
Anders Kronborg (S), 2023-10-10:
Det synes jeg er sådan et af de politiske spørgsmål, som hr. Lars Boje Mathiesen er god til, for det er jo sådan lidt elastik i metermål, hvordan man vurderer succes.
Hvis succesraten er, at der fra dag et ikke skulle være mere gæld til det offentlige, så er det ikke en succes.
Er succesraten, at man er på rette vej, og at der er et bredt flertal i Folketinget, der bakker op om det her og følger det tæt, så er det en succes.
Men jeg tror, vi skal være realistiske og sige, at hele inddragelsen i forhold til det offentlige er kompliceret.
Det kræver et politisk fokus, det kræver flere møder i forligskredsen, og så er intentionen selvfølgelig, at det på sigt skal være en succes, og det bliver det selvfølgelig, når gælden er betalt tilbage.
Lars Boje Mathiesen (UFG), 2023-10-10:
Jeg kunne godt tænke mig at spørge Socialdemokratiet, om man synes, at den aftale, man lavede om gældsinddrivelse, er en succes, altså om man betegner aftalen som en succes.
Anders Kronborg (S), 2023-10-10:
Tak for det, formand.
Det med at komme hurtigt op på talerstolen tror jeg ligger i generne, når man kommer fra Esbjerg, for der har vi sådan et motto om, at rask må det gå, og vi har jo nu i flere timer haft en god og rask debat om skat.
I forhold til gældsinddrivelsen i skattevæsenet er der jo en bred aftale herinde i Folketinget, hvor vi ofte mødes i forligskredsen og vi drøfter det med hinanden, og det fylder utrolig meget, og derfor vil jeg i forhold til det her lovforslag om en effektiv opkrævning og gældsinddrivelse i skattevæsenet m.v. også bare komme med et par nedslagspunkter.
Danskerne skal betale deres gæld, og flere vil i fremtiden kunne blive trukket i løn for at afdrage på deres gæld til det offentlige.
Samtidig skal oprydningen på gældsområdet styrkes og afsluttes.
Det er jo sådan set hele fundamentet i forhold til tilliden til vores velfærdssamfund, altså at når den ene nabo betaler skat, skal den anden nabo også betale skat og i øvrigt også det, man skylder til det offentlige.
Der er en ny sanktionspraksis i sager om skatteunddragelse, et forhøjet bødeniveau og flere administrative bødeforelæg – den del indgår som finansiering i flerårsaftalen – og der er hæftelse for ledelsen i forbindelse med fiktive eller falske fakturaer.
Ledelsesmedlemmer skal fremover hæfte for den skat, der ikke er blevet indberettet i forbindelse med svig og falske fakturaer, der kan ske arrest i indeståender i pengeinstitutter i tilfælde af svig, og skatteforvaltningen skal kunne indefryse beløb svarende til det mistænkte svig på virksomhedens bankkonto.
Regeringen og aftalepartierne i den brede aftalekreds foreslår også, at forældelsesfristen for gæld under inddrivelse udskydes til 2030.
Alt sammen synes vi lyder fornuftigt, men vi er selvfølgelig også, og det vil vi gerne tilkendegive her, åbne for diskussion, debat og spørgsmål i forbindelse med en saglig og konstruktiv udvalgsbehandling.
Men med de ord og efter den her lange maratondebat, vi har haft om skat i dag, vil jeg bare sige tak for en seriøs debat og sige, at Socialdemokratiet kan støtte lovforslaget.
Lars Boje Mathiesen (UFG), 2023-10-10:
Det kommer nok næppe heller som en overraskelse, at jeg kan støtte forslaget.
En lille sjov anekdote var jo faktisk, at jeg helt tilbage i 2014, tror jeg det må have været, sad for Liberal Alliance i Aarhus Byråd, hvor vi netop forsøgte at gøre nogle ting for de unge, som var hoppet ud af skolen, for at de kunne holde ud at have de der huslejer, som i Aarhus er høje.
For når de ikke var på su og de måske havde et elevjob eller noget andet, havde de simpelt hen problemer med at få det til at hænge sammen, og når de var under 18 år, var der også en masse midler, de ikke kunne få.
Så vi prøvede faktisk dengang på at se, om vi fra kommunal side kunne gøre noget, som kunne afhjælpe det, og det her kommer lige præcis til at afhjælpe det for de unge mennesker, som ellers står i en svær økonomisk situation.
Så jeg er selvfølgelig bare glad for, at vi nu kan gøre det fra landspolitisk side, og at vi også kommer til at hjælpe nogle kommuner med det her.
Rasmus Jarlov (KF), 2023-10-10:
Det er endnu et lovforslag med en lang titel, hvor vi især er vilde med den del, der hedder »og forskellige andre love«, som altid dækker over mange sjove ting, mest af teknisk karakter.
Vi støtter også lovforslaget.
Det skulle jo være underligt, hvis et parti som Det Konservative Folkeparti ikke skulle stemme for en skattelettelse og så endda også en regelforenkling, som gør, at der ikke længere er en særregel for personer under 18 år.
Det er jo to fluer med ét smæk.
Så det er svært ikke at være begejstret for det.
De øvrige elementer er vi også tilhængere af, idet det jo begunstiger pensionisterne, at de kan få deres penge udbetalt lidt tidligere, end de ellers ville kunne.
Så det er vi glade for.
Steffen W. Frølund (LA), 2023-10-10:
Tak for det.
I Liberal Alliance ser vi selvfølgelig positivt på det her lovforslag, som rummer flere velkomne tiltag – faktisk så velkomne, at noget af det bygger på ønsker, som Liberal Alliance bragte ind til finanslovsforhandlingerne.
Det er selvfølgelig især det her med personfradraget for unge.
Det vil øge incitamentet for unge til at arbejde mere til fordel for samfundsøkonomien, men det er også meget, meget vigtigt med den dannelse, der ligger i at have et arbejde og i alle de ansvarselementer, som følger med der.
Sekundært synes vi også, ligesom andre her har bemærket, at det var lidt for arbitrært med uensartetheden i beskatningen, i forhold til om man er over eller under 18 år, og der vil vi gerne sikre en ensartethed.
Jeg kan heller ikke lade være med at notere mig, at andre nævner de positive høringssvar, og det er vi jo også rigtig glade for i Liberal Alliance, altså at der faktisk har været positive høringssvar, nærmest så langt øjet rækker.
Det kunne jo være en lille opfordring til vores kolleger om at lytte mere til Liberal Alliances politik, hvis man synes, at valutaen positive høringssvar kunne være godt.
Jeg har lovet at hilse fra DF og sige, at de også støtter lovforslaget.
Og så er det jo i sandhed, som andre har bemærket, en rigtig god dag, når alle andre partier i Folketinget stemmer for en Liberal Alliance-skattelettelse.
Så tak for det.